Document ID: 32002R0996

Κανονισμός (ΕΚ) αριθ. 996/2002 της Επιτροπής
της 11ης Ιουνίου 2002
για τη θέσπιση ορισμένων λεπτομερειών εφαρμογής του κανονισμού (ΕΟΚ) αριθ. 2019/93 του Συμβουλίου όσον αφορά τις συμπληρωματικές ενισχύσεις στον τομέα του βοείου κρέατος προς όφελος των μικρών νησιών του Αιγαίου Πελάγους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2019/93 του Συμβουλίου, της 19ης Ιουλίου 1993, για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους(1), όπως τροποποιήθηκε τελευταία από τον κανονισμό (ΕΚ) αριθ. 442/2002(2), και ιδίως το άρθρο 6 παράγραφος 4,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2019/93, ο οποίος προβλέπει, μεταξύ άλλων, ειδικά μέτρα υπέρ της κτηνοτροφίας στον τομέα του βοείου κρέατος στα μικρά νησιά του Αιγαίου Πελάγους, τροποποιήθηκε ουσιαστικά από τον κανονισμό (ΕΚ) αριθ. 442/2002. Μετά την τροποποίηση αυτή, πρέπει να θεσπισθούν, για λόγους νομικής σαφήνειας, νέες διατάξεις εφαρμογής του εν λόγω κανονισμού σχετικά με τις συμπληρωματικές ενισχύσεις υπέρ των παραγωγών βοείου κρέατος και να καταργηθεί ο κανονισμός (ΕΟΚ) αριθ. 2889/93 της Επιτροπής, της 21ης Οκτωβρίου 1993, περί ορισμένων λεπτομερών κανόνων εφαρμογής του κανονισμού (ΕΟΚ) αριθ. 2019/93 όσον αφορά τα συμπληρωματικά ποσά επί της ειδικής επιδότησης υπέρ των παραγωγών βοείου κρέατος και επί της επιδότησης για τη διατήρηση αγέλης θηλαζουσών αγελάδων(3).
(2) Δυνάμει του άρθρου 6 παράγραφος 2 του κανονισμού (ΕΟΚ) αριθ. 2019/93 χορηγείται στους παραγωγούς βοείου κρέατος ενίσχυση για την πάχυνση αρσενικών βοοειδών ως συμπλήρωμα της ειδικής πριμοδότησης που προβλέπεται στο άρθρο 4 του κανονισμού (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(4), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(5). Σύμφωνα με το άρθρο 6 παράγραφος 2 δεύτερο εδάφιο, πρέπει να προβλεφθεί ότι το εν λόγω συμπληρωματικό ποσό χορηγείται εντός του ορίου των 12000 αρσενικών βοοειδών ετησίως εντός του περιφερειακού ανωτάτου ορίου που αναφέρεται στο άρθρο 4 παράγραφοι 1 και 4 του κανονισμού (ΕΚ) αριθ. 1254/1999.
(3) Για να μην καταστεί πολυπλοκότερη η διοικητική διαχείριση, πρέπει να προβλεφθεί ότι θα υποβάλλεται μία και μόνη αίτηση για τη λήψη των συμπληρωματικών ενισχύσεων δυνάμει του κανονισμού (ΕΟΚ) αριθ. 2019/93, καθώς και των πριμοδοτήσεων δυνάμει του κανονισμού (ΕΚ) αριθ. 1254/1999.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το συμπληρωματικό ποσό επί της ειδικής πριμοδότησης για την πάχυνση αρσενικών βοοειδών, το οποίο προβλέπεται στο άρθρο 6 παράγραφος 2 του κανονισμού (ΕΟΚ) αριθ. 2019/93, χορηγείται στο πλαίσιο των διατάξεων του κανονισμού (ΕΚ) αριθ. 1254/1999 που έχουν εφαρμογή στις αιτήσεις για τη λήψη της ειδικής πριμοδότησης αρσενικών βοοειδών.
Το εν λόγω συμπληρωματικό ποσό χορηγείται εντός ορίου 12000 αρσενικών βοοειδών ετησίως εντός του περιφερειακού ανωτάτου ορίου που αναφέρεται στο άρθρο 4 παράγραφοι 1 και 4 του κανονισμού (ΕΚ) αριθ. 1254/1999. Εντός του ορίου αυτού, δεν εφαρμόζεται η αναλογική μείωση που αναφέρεται στο άρθρο 4 παράγραφος 4 του εν λόγω κανονισμού.
2. Το συμπληρωματικό ποσό επί της πριμοδότησης για τη διατήρηση της αγέλης θηλαζουσών αγελάδων, το οποίο προβλέπεται στο άρθρο 6 παράγραφος 3 του κανονισμού (ΕΟΚ) αριθ. 2019/93 χορηγείται στο πλαίσιο των διατάξεων του κανονισμού (ΕΚ) αριθ. 1254/1999 που έχουν εφαρμογή στις αιτήσεις για τη λήψη της πριμοδότησης για διατήρηση της αγέλης θηλαζουσών αγελάδων.
Άρθρο 2
Οι συμπληρωματικές ενισχύσεις που αναφέρονται στο άρθρο 1 παράγραφοι 1 και 2 καθώς και η ειδική πριμοδότηση αφενός και η πριμοδότηση διατήρησης της αγέλης θηλαζουσών αγελάδων αφετέρου, οι οποίες προβλέπονται από τον κανονισμό (ΕΚ) αριθ. 1254/1999, αποτελούν αντικείμενο μίας και μόνης αίτησης εκ μέρους του παραγωγού, σύμφωνα με τις διατάξεις του εν λόγω κανονισμού.
Άρθρο 3
1. Οι ελληνικές αρχές κοινοποιούν αμελλητί στην Επιτροπή τις διατάξεις που ενδεχομένως θεσπίζουν για την χορήγηση των συμπληρωματικών ενισχύσεων που αναφέρονται στο άρθρο 1.
2. Οι ελληνικές αρχές κοινοποιούν κάθε έτος στην Επιτροπή, το αργότερο στις 31 Ιουλίου και για το προηγούμενο ημερολογιακό έτος, τον αριθμό των ζώων για τα οποία ζητήθηκαν και χορηγήθηκαν οι συμπληρωματικές ενισχύσεις που αναφέρονται στο άρθρο 1 παράγραφοι 1 και 2.
Άρθρο 4
Ο κανονισμός (ΕΟΚ) αριθ. 2889/93 καταργείται.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την ημερομηνία έναρξης ισχύος. Εντούτοις, το άρθρο 2 εφαρμόζεται από την 1η Ιανουαρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουνίου 2002.

Labels: 18
17
19
6